Landsrettens dom blev stadfæstet
Ret: Højesteret (2. instans)
Faggruppe: Civilsag — Almindelig civil sag
Sagsemner: Retspleje og civilproces;
Rådgiveransvar og disciplinærsager;

Advokats salær og udlægsgodtgørelse

Dom afsagt den 27. marts 2008.   

Sag 151/2006

Advokat Part 1
mod
Flygtningenævnet

Advokat Part 1 var beskikket som advokat i nogle sager for flygtninge, som blev behandlet af
Flygtningenævnet. Nævnet havde i flere af sagerne ikke fundet grundlag for at fravige
nævnets vejledende hovedregel, hvorefter nævnet honorerer cirka 6 timers forberedelse af en
asylsag inden den mundtlige behandling på nævnsmødet. Flygtningenævnet havde endvidere
ikke givet advokat Part 1 udgiftsgodtgørelse for rejse til Kosovo og lægeerklæringer, og Part 1
anlagde herefter sag om at få tilkendt 41.300 kr. i yderligere salær samt udgiftsgodtgørelse.

Højesteret frifandt Flygtningenævnet i sagen og lagde til grund, at de omtvistede
salærafgørelser var truffet af nævnet efter en konkret vurdering af de enkelte sagers karakter,
og fandt, at der ikke var grundlag for at fastslå, at de tillagte salærer var for små. Endvidere
fandt Højesteret, at udgifterne til lægeundersøgelser, som var rekvireret af advokat Part 1 på
egen hånd, og udgiften til advokat Part 1s rejse til Kosovo, ikke kunne anses som afholdt med
føje i forbindelse med hvervet som beskikket advokat.

Landsretten var nået til samme resultat.